Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om ændring af forordning (EF) nr. 2236/95 om generelle regler for Fællesskabets finansielle støtte inden for transeuropæiske net"

(KOM(2001) 545 endelig - 2001/0226 (COD))

(2002/C 125/04)

Rådet for Den Europæiske Union besluttede den 18 februar 2002 under henvisning til EF-traktatens artikel 156 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Johannes Kleemann til ordfører. Sektionen vedtog sin udtalelse den 26 februar 2002.

Det Økonomiske og Sociale Udvalg vedtog på sin 389. plenarforsamling den 20.-21. marts 2002, mødet den 20. marts, enstemmigt følgende udtalelse.

1. Generelle bemærkninger

1.1. Der er flere forskellige årsager til den øgede trafik i EU. Det er navnlig den øgede personbiltrafik - i form af både erhvervs- og privatkørsel - der belaster transportsystemerne. For det første har adskillelsen af bopæl og arbejdsplads, ændrede forbrugsvaner og den uforholdsmæssigt store vækst i fritidskørslen ført til en tydelig stigning i trafikpresset. Samtidig har trafiktætheden med tunge lastvogne været kraftigt tiltagende i mange regioner og byområder gennem de seneste år. Globaliseringen af økonomien, men også effektiviseringen af det indre marked og ændrede produktionsmetoder samt de logistiske følger heraf bidrager bl.a. til en ændring af den økonomiske struktur og nødvendiggør en stigning i trafikken inden for alle transportområder. Med optagelsen af ansøgerlandene vil dette i stigende grad belaste grænseoverskridende vejstrækninger, som i øjeblikket, også ifølge Kommissionen, udgør de svageste punkter.

2. Særlige bemærkninger

Den nuværende kapacitet er ikke tilstrækkelig, navnlig ikke hvad angår grænseoverskridende strækninger.

2.1. ØSU er derfor enig med Kommissionen i, at der er behov for yderligere finansielle midler til meget tiltrængte forbedringer i den grænseoverskridende transportinfrastruktur - ikke kun inden for Fællesskabet, men også via programmer, der omfatter ansøgerlandene. I lyset af den forventede trafikmængde bør tiltrædelsesforhandlingerne også omfatte udbygningen af ansøgerlandenes infrastruktur, herunder jernbanenettet - under overholdelse af EU-standarderne på området.

2.2. Også i forbindelse med grænseoverskridende jernbaneprojekter på Fællesskabets område må den økonomiske og sociale bæredygtighed af nødvendige infrastrukturforanstaltninger som f.eks. tunnel- og brobyggeri efter ØSU's mening undersøges.

2.3. Ændringen af artikel 5, stk. 3, litra a, hilses velkommen. Allerede nu imødekommer ansøgerlandenes jernbanenet ikke de økonomiske krav, og flaskehalsene vil derfor blive dramatisk forværret i forbindelse med den forventede økonomiske vækst. Det må understreges, at Fællesskabet stiller andre finansieringsmuligheder til rådighed for ansøgerlandene (f.eks. ISPA og TINA). Det er vigtigt, at denne finansiering er samordnet med retningslinjerne.

2.4. I forbindelse med den finansielle støtte til nettet af indre vandveje anmodes Kommissionen om at udarbejde et dokument med en liste over samtlige former for transportnetstøtte i og uden for Fællesskabet, navnlig i ansøgerlandene.

2.5. Ændringen af artikel 5, stk. 3, litra b, bør omfatte alle andre projekter (veje, terminaler, luft og vand, rørledninger o.l.), der vedrører flaskehalse ved grænserne til ansøgerlandene. En præcisering af denne ændring ville være hensigtsmæssig.

2.6. ØSU støtter ændringen af artikel 5, stk. 3, litra c.

3. Konklusion

3.1. ØSU støtter mulighederne for at øge den maksimale støtte fra 10 % til 20 % af de samlede investeringsomkostninger for transportprojekter, der omfatter mere end én medlemsstat, eller projekter, der bidrager væsentligt til opfyldelse af de bredere transeuropæiske mål, og håber, at målene derved kan opnås hurtigere.

3.2. I en initiativudtalelse slår ØSU kraftigt til lyd for en øget samfinansiering fra EU til projekter, der tjener til at forbedre og udvikle nettet af indre vandveje(1). EU-støtten til at fjerne flaskehalse bør endvidere fordobles, dvs. øges fra 10 % til 20 %. En sådan forøgelse bør under ingen omstændigheder påvirke forhøjelsen af fællesskabsstøtten til TEN.

Bruxelles, den 20 marts 2002.

Göke Frerichs

Formand for

Det Økonomiske og Sociale Udvalg

(1) EFT C 80 af 3.4.2002 "Fremtiden for det transeuropæiske transportnet 'Indre vandveje'".